Christian Golding er ny fankoordinator i AaB. Han er ansat på fuldtid fra den 15. juni.

AaB ansætter Christian Golding som fankoordinator på fuldtid. Han starter i jobbet den 15. juni og har tidligere været aktiv i både AaB Support Club og AaB Tifo Kaos. - Jeg glæder mig til den spændende udfordring, hvor jeg jo først og fremmest skal forkorte og styrke kommunikationsvejen mellem AaB og klubbens fans på alle niveauer. Jeg tror på, at jeg med mit kendskab til mekanismerne i fodbold- og fanmiljøet kan bidrage til, at der bliver knyttet endnu stærkere bånd mellem alle parter, siger Christian Golding. Christian Golding har senest studeret på University College Nordjylland, hvor han har taget en professionsbachelor i sport og eventmanagement. - Vi er bevidste om, at plejen af og dialogen med vores fans og øvrige tilskuergrupper i et stykke tid har været et forsømt område, men vi glæder os over, at vi som en del af vores samlede strategiplan nu har fået tilknyttet Christian Golding som fankoordinator på fuld tid, siger Allan Gaarde.